## Zakon o izmjenama i dopunama Zakona o elektroničkom potpisu

### NN 80/2008 (11.7.2008.), Zakon o izmjenama i dopunama Zakona o elektroničkom potpisu

# HRVATSKI SABOR

2604

Na temelju članka 88. Ustava Republike Hrvatske, donosim

## ODLUKU

### O PROGLAŠENJU ZAKONA O IZMJENAMA I DOPUNAMA ZAKONA O ELEKTRONIČKOM POTPISU

Proglašavam Zakon o izmjenama i dopunama Zakona o elektroničkom potpisu, kojega
je Hrvatski sabor donio na sjednici 2. srpnja 2008. godine.
Klasa: 011-01/08-01/73
Urbroj: 71-05-03/1-08-2
Zagreb, 4. srpnja 2008.

Predsjednik
Republike Hrvatske
**Stjepan Mesić, v. r.**

## ZAKON

### O IZMJENAMA I DOPUNAMA ZAKONA O ELEKTRONIČKOM POTPISU

Članak 1.

U Zakonu o elektroničkom potpisu (»Narodne novine«, br. 10/02.) u članku 2.
stavku 1. iza točke 2. dodaje se nova točka 3. koja glasi:
»3. Vremenski žig – je elektronički potpisana potvrda izdavatelja koja potvrđuje
sadržaj podataka na koje se odnosi u navedenom vremenu, a napredan vremenski žig
je elektronički potpisana potvrda ovjerovitelja koja ispunjava uvjete za
napredan elektronički potpis.«
Dosadašnje točke 3. – 10. postaju točke 4. – 11.
U dosadašnjoj točki 11., koja je postala točka 12., riječi: »iz članka 17. ovoga
Zakona« zamjenjuju se riječima: »propisane ovim Zakonom.«
Dosadašnje točke 12. i 13. postaju točke 13. i 14.

Članak 2.

Članak 5. mijenja se i glasi:
»Napredan elektronički potpis ima istu pravnu snagu i zamjenjuje vlastoručni
potpis, odnosno vlastoručni potpis i otisak pečata na elektroničkom dokumentu
ako je izrađen u skladu s odredbama ovoga Zakona te ako su ispunjeni ostali
uvjeti propisani ovim Zakonom i propisima koji su doneseni na temelju ovoga
Zakona.«

Članak 3.

Članak 6. mijenja se i glasi:
»Elektronički potpis smatra se pravno valjanim i dopušteno ga je koristi u
sudskim postupcima ako udovoljava uvjetima propisanim ovim Zakonom.
Nije dopušteno osporavanje elektroničkog potpisa kao dokaza u sudskim postupcima
isključivo na osnovu toga što:
– je u elektroničkom obliku, ili
– nije zasnovan na kvalificiranom certifikatu, ili
– nije zasnovan na kvalificiranom certifikatu koji izdaje akreditirani davatelj
usluga certificiranja, ili
– nije izrađen uporabom sredstva za izradu naprednoga elektroničkog potpisa.«

Članak 4.

U članku 7. stavak 1. briše se.
U stavku 2. riječi: »stavku 1. ovoga članka« zamjenjuju se riječima: »članku 6.
ovoga Zakona«.

Članak 5.

U članku 9. iza stavka 2. dodaje se stavak 3. koji glasi:
»Uvjeti iz stavka 1. i 2. ovoga članka primjenjuju se na odgovarajući način na
sredstvo za izradu elektroničkog potpisa.«

Članak 6.

Iza članka 9. dodaje se članak 9.a koji glasi:
»Članak 9.a
Davatelji usluga certificiranja moraju primatelju elektroničke poruke potpisane
elektroničkim potpisom ili drugoj ovlaštenoj osobi omogućiti provjeru
elektroničkog potpisa tako:
1. da podaci koji se koriste za provjeru potpisa odgovaraju podacima prikazanima
osobi koja obavlja provjeru,
2. da je potpis pouzdano provjeren, a rezultat te provjere na ispravan je način
prikazan osobi koja obavlja provjeru,
3. da osoba koja obavlja provjeru može, ukoliko je to potrebno, pouzdano
utvrditi sadržaj potpisanih podataka,
4. da se izvornost i valjanost certifikata koja se zahtijeva u vrijeme provjere
potpisa može pouzdano provjeriti,
5. da su rezultat provjere i identitet potpisnika prikazani na ispravan način,
6. da je uporaba pseudonima jasno naznačena,
7. da postoji mogućnost otkrivanja svih promjena koje na bilo koji način utječu
na sigurnost elektroničkog potpisa.«

Članak 7.

U članku 10. riječ: »svaka« briše se.

Članak 8.

U članku 11. stavku 1. riječ: »svaka« briše se.
U točki 9. riječi: »na vrijednost poslovnih događaja« zamjenjuju se riječima: »u
odnosu na važnost pravnih radnji«.
Stavak 3. i stavak 4. brišu se.

Članak 9.

Članak 12. mijenja se i glasi:
»Na vremenski žig i s njim povezane usluge na odgovarajući način primjenjuju se
odredbe ovoga Zakona koje reguliraju certifikat, a za napredan vremenski žig i s
njim povezane usluge odredbe ovoga Zakona koje se odnose na kvalificirani
certifikat.«

Članak 10.

Članak 14. briše se.

Članak 11.

U članku 15. stavku 1. iza riječi: »Ministarstvu« dodaju se riječi:
»gospodarstva, rada i poduzetništva (u daljnjem tekstu: Ministarstvo)«.
Stavak 2. mijenja se i glasi:
»Uz prijavu iz stavka 1. ovoga članka ili u slučajevima promjena u obavljanju
usluge, davatelj usluge certificiranja prilaže svoje interne akte o načinu i
postupcima pružanja usluga certificiranja te o tehničkoj infrastrukturi.«
Iza stavka 2. dodaje se stavak 3. koji glasi:
»Davatelji usluga certificiranja koji obavljaju usluge izdavanja kvalificiranih
certifikata moraju u svojim internim pravilima uzeti u obzir sigurnosne zahtjeve
određene ovim Zakonom.«

Članak 12.

U članku 16. dodaju se novi stavci 1. i 2. koji glase:
»Ministarstvo je nadležno za vođenje evidencije o davateljima usluga
certificiranja.
Evidencija davatelja usluga certificiranja je javna i vodi se u elektroničkom
obliku.«
Dosadašnji stavci 1. i 2. postaju stavci 3. i 4.
U dosadašnjem stavku 3., koji postaje stavak 5., riječi: »Ministar gospodarstva«
zamjenjuju se riječima: »Ministar gospodarstva, rada i poduzetništva (u daljnjem
tekstu: ministar)«, a iza riječi: »evidencije« stavlja se točka, a riječi: »kao
i obrasce prijave za upis u evidenciju te prijave za upis promjena.« brišu se.

Članak 13.

U članku 17. stavku 1. riječi: »uz uvjete sadržane u članku 12. ovoga Zakona i«
brišu se.
Točka 1. mijenja se i glasi:
»1. dokazanu sposobnost i pouzdanost za sigurnu provedbu usluge
certificiranja,«.
U točki 5. riječi: »administrativnih i upravljačkih« zamjenjuju se riječju:
»upravnih«, a riječi: »koji odgovaraju priznatim standardima« brišu se.
Točka 8. mijenja se i glasi:
»8. osiguranu zadovoljavajuću razinu financijskih resursa kako bi mogli
djelovati u skladu sa zahtjevima utvrđenima ovim Zakonom,«.
Točka 9. mijenja se i glasi:
»9. osiguranu pohranu svih relevantnih informacija koje se odnose na
kvalificirani certifikat tijekom odgovarajućega vremenskog razdoblja, posebice u
svrhu pružanja dokaza o certifikatu za potrebe sudskih postupaka,«.
U točki 10. riječi: »pohranjivanje i« brišu se, a riječi: »u ime kojih«
zamjenjuju se riječima: »za koje«.
Točka 11. mijenja se i glasi:
»11. prije sklapanja ugovornog odnosa s osobom koja traži uslugu certificiranja
za svoj elektronički potpis, obavijestiti tu osobu u pisanom obliku o preciznim
uvjetima koji se odnose na uporabu certifikata, uključujući ograničenja uporabe
certifikata, o postojanju dragovoljnih programa ovlašćivanja i postupaka u
slučaju prigovora i žalbi te kod rješavanja međusobnih sporova. Na zahtjev
trećih osoba koje vrše uvid u odnosni certifikat odgovarajući dijelovi ovih
podataka moraju se staviti na uvid,«.
U točki 12. podtočke b. i c. mijenjaju se i glase:
»b. izvornost podataka bila podobna za provjeru,
c. certifikat bio javno dostupan na uvid u slučajevima kad je potpisnik
odobrio«.
U podtočki d. riječ: »poznata« zamjenjuje se riječju: »vidljiva«.

Članak 14.

Članak 18. mijenja se i glasi:
»Davatelj usluga izdavanja kvalificiranih certifikata dužan je osigurati rizik
od odgovornosti za štete koje nastanu obavljanjem usluga certificiranja (obvezno
osiguranje), a posebno:
1. u svezi s točnošću svih podataka sadržanih u kvalificiranom certifikatu u
vrijeme izdavanja tog certifikat te u svezi s činjenicom da certifikat sadrži
sve detalje propisane za kvalificiran certifikat,
2. kao osiguranje da je, u vrijeme izdavanja certifikata, potpisnik
identificiran u kvalificiranom certifikatu posjedovao podatke za izradu potpisa
koji odgovaraju podacima za provjeru potpisa koji su navedeni ili identificirani
u certifikatu,
3. kao osiguranje da se podaci za izradu potpisa i podaci za provjeru potpisa
mogu rabiti na sličan način u slučajevima u kojima davatelj usluga
certificiranja pohranjuje i izdaje oboje, osim ako davatelj usluga
certificiranja dokaže kako je djelovao s dužnom pažnjom.
Davatelj usluga izdavanja kvalificiranih certifikata odgovara za štetu nastalu
uporabom certifikata bilo kojem tijelu, odnosno pravnoj ili fizičkoj osobi zbog
toga što je propustio opozvati taj certifikat, osim ukoliko davatelj usluga
certificiranja dokaže kako je djelovao s dužnom pažnjom.
Davatelj usluga certificiranja može u kvalificiranom certifikatu naznačiti
ograničenja uporabe certifikata pod uvjetom da su ograničenja vidljiva i trećim
stranama.
Davatelj usluga certificiranja ne odgovara za štetu prouzrokovanu uporabom
kvalificiranog certifikata koji prekoračuje ograničenja certifikata iz stavka 3.
ovoga članka.
Davatelj usluga certificiranja može u kvalificiranom certifikatu naznačiti
granicu vrijednosti transakcija za koje se certifikat može koristiti pod uvjetom
da je to ograničenje vidljivo i trećim stranama. Davatelj usluga certificiranja
ne odgovora za štetu prouzrokovanu prekoračenjem ovoga maksimalnog ograničenja.
Najniži iznos osiguranja iz stavka 1. ovoga članka pravilnikom utvrđuje
ministar.«

Članak 15.

Članak 19. briše se.

Članak 16.

Članak 21. briše se.

Članak 17.

Članak 22. briše se.

Članak 18.

U članku 23. stavku 1. iza riječi: »certificiranja« dodaju se riječi: »na
temelju ugovora s odabranim davateljima usluga certificiranja«.
Stavak 5. briše se.

Članak 19.

U članku 24. stavak 2. briše se.

Članak 20.

U članku 30. stavak 4. briše se.

Članak 21.

U članku 33. stavak 1. mijenja se i glasi:
»Davatelj usluga certificiranja dužan je o mogućem prestanku obavljanja usluga
certificiranja obavijestiti svakog korisnika usluge i Ministarstvo najmanje tri
mjeseca prije isteka ugovorom povjerenih mu usluga certificiranja.«

Članak 22.

U članku 34. stavci 2. i 3. brišu se.

Članak 23.

Iza članka 34. dodaju se članci 34.a, 34.b, 34.c, 34.d i naslovi iznad njih,
koji glase:
»Dobrovoljna akreditacija
Članak 34.a
Davatelji usluga certificiranja koji dokažu da ispunjavaju sve uvjete propisane
ovim Zakonom mogu zahtijevati da ih akreditacijsko tijelo upiše u Registar
akreditiranih davatelja usluga certificiranja (u daljnjem tekstu: Registar).
U Registar se na njihov zahtjev upisuju i strani davatelji usluga certificiranja
ako ispunjavaju uvjete propisane ovim Zakonom za valjanost stranih certifikata u
Republici Hrvatskoj.
Davatelji usluga certificiranja koji su upisani u Registar (u daljnjem tekstu:
akreditirani davatelji) mogu poslovati s naznakom svoje akreditiranosti.
Davatelji usluga certificiranja koji su upisani u Registar mogu tu činjenicu
naznačiti u izdanim certifikatima.
Članak 34.b
Akreditacijsko tijelo vodi javni elektronički registar dobrovoljno akreditiranih
davatelja.
Registar ili izvod iz Registra potpisuje akreditacijsko tijelo svojim naprednim
elektroničkim potpisom. Podaci za provjeru kvalificiranog certifikata
akreditacijskog tijela objavljuju se na web-stranicama zajedno s Registrom.
Članak 34.c
Akreditacijsko tijelo provodi nadzor i mjere s obzirom na akreditirane
davatelje.
Akreditacijsko tijelo:
1. izdaje opće preporuke za rad davatelja usluga certificiranja te preporuke i
standarde za rad akreditiranih davatelja u skladu sa Zakonom i na temelju njega
donesenim podzakonskim propisima,
2. nadzire provođenje zakonskih i podzakonskih propisa u internim pravilima
akreditiranih ovjerovitelja,
3. provjerava ispunjava li davatelj usluga certificiranja cijelo vrijeme
obavljanja djelatnosti uvjete propisane ovim Zakonom i na temelju njega
donesenih podzakonskih propisa te svojih internih pravila,
4. nadzire uporabu odgovarajućih postupaka i infrastrukture pri akreditiranju
davatelja usluga certificiranja,
5. nadzire zakonitost izdavanja, pohranjivanja i opoziva certifikata
akreditiranih davatelja,
6. nadzire zakonitost obavljanja drugih usluga akreditiranih davatelja.
Akreditacijski tijelo može preporučiti:
1. promjenu internih pravila akreditiranog davatelja,
2. akreditiranom davatelju da prestane s daljnjom uporabom neprimjerenih
postupaka i infrastrukture.
Ako davatelj usluga certificiranja postupa protivno preporukama iz rješenja
akreditacijskog tijela, akreditacijsko tijelo briše ga iz Registra.
Protiv rješenja iz stavka 4. ovoga članka nezadovoljna strana može podnijeti
žalbu Ministarstvu u roku od 15 dana od dana primitka rješenja.
Rješenje o žalbi ministar je dužan donijeti u roku od trideset dana nakon
primitka žalbe.
Protiv rješenja iz stavka 6. ovoga članka nezadovoljna stranka može pokrenuti
upravni spor.
Članak 34.d
Za obavljanje zadaća akreditacijskog tijela Vlada Republike Hrvatske, na
prijedlog ministra, određuje nacionalno nadležno tijelo za obavljanje funkcija
akreditacijskog tijela.
Tijelo iz stavka 1. ovoga članka ne smije biti davatelj usluga certificiranja.«

Članak 24.

Naslov iznad članka 35. mijenja se i glasi: »Valjanost stranih certifikata«.
Članak 35. mijenja se i glasi:
»Kvalificirani certifikati davatelja usluga certificiranja sa sjedištem u
Europskoj uniji jednako su valjani kao i kvalificirani certifikati izdani u
Republici Hrvatskoj.
Kvalificirani certifikati davatelja usluga certificiranja sa sjedištem u
zemljama izvan Europske unije jednako su valjani kao i kvalificirani certifikati
izdani u Republici Hrvatskoj:
1. ako davatelj usluga certificiranja ispunjava uvjete za izdavanje
kvalificiranih certifikata iz ovoga Zakona te je dobrovoljno akreditiran u
Republici Hrvatskoj ili jednoj od zemalja članica Europske unije,
2. ako neki domaći davatelj usluga certificiranja koji ispunjava uvjete za
izdavanje kvalificiranih certifikata iz ovoga Zakona jamči za takve certifikate
jednako kao da su njegovi,
3. ako tako odredi bilateralni ili multilateralni sporazum između Republike
Hrvatske i drugih zemalja ili međunarodnih organizacija,
4. ako tako odredi bilateralni ili multilateralni sporazum između Europske unije
i trećih zemalja ili međunarodnih organizacija.
Certifikati davatelja usluga certificiranja sa sjedištem u Europskoj uniji, koje
prema ovom Zakonu nije moguće odrediti kao kvalificirane, imaju istu pravnu
snagu kao i certifikati izdani u Republici Hrvatskoj u skladu s odredbama ovoga
Zakona.«

Članak 25.

U članku 36. stavku 1. iza riječi: »Ministarstvo« dodaju se riječi: »i Državni
inspektorat prema odredbama posebnog zakona«.

Članak 26.

U članku 37. stavku 1. iza riječi: »nadzora« dodaju se riječi: »ovlašteno tijelo
koje vrši nadzor davatelja usluga certificiranja«, a riječi: »Ministarstvo
nadzire rad registriranih, odnosno evidentiranih davatelja usluga
certificiranja, te« brišu se.
Stavak 2. mijenja se i glasi:
»Ako davatelj usluga certificiranja ne ispunjava uvjete propisane ovim Zakonom i
provedbenim propisima donesenim na temelju ovoga Zakona, ovlašteno tijelo će
donijeti rješenje kojim se privremeno zabranjuje davanje usluga certificiranja.«

Članak 27.

U članku 38. riječi: »državnim službenicima Ministarstva ovlaštenim« zamjenjuju
se riječima: »ovlaštenom tijelu«.

Članak 28.

U članku 41. stavku 1. točki 2. riječi: »pohranjivanje i« brišu se.
Točka 8. briše se.
Dosadašnja točka 9., koja postaje točka 8., mijenja se i glasi:
»8. pravodobno ne obavijesti korisnike usluga kojima je izdao certifikate i
Ministarstvo o mogućem prestanku obavljanja usluga certificiranja (članak 33.
stavak 1.).«

PRIJELAZNE I ZAVRŠNE ODREDBE
Članak 29.

Ministar će u roku od šest mjeseci od dana stupanja na snagu ovoga Zakona
donijeti propise za donošenje kojih je ovlašten ovim Zakonom.
Podzakonski propisi doneseni na temelju Zakona o elektroničkom potpisu (»Narodne
novine«, br. 10/02.), ostaju na snazi do donošenja podzakonskih propisa na
temelju ovoga Zakona.

Članak 30.

Ovaj Zakon stupa na snagu osmoga dana od dana objave u »Narodnim novinama«.
Klasa: 650-05/08-01/01
Zagreb, 2. srpnja 2008.
HRVATSKI SABOR

Predsjednik
Hrvatskoga sabora
**Luka Bebić, v. r.**

Zakon, NN 80/2008-2604
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)